钦定古今图书集成/明伦汇编/官常典/第736卷 > 黄子澄 杨任〈子礼 益〉
## 钦定古今图书集成/明伦汇编/官常典/第736卷 > 黄子澄 杨任〈子礼 益〉

按《明外史》本传：“子澄，名湜，以字行，更字伯渊，分宜人。
洪武十八年，举会试第一，进士及第，授翰林编修，进
修撰，伴读东宫，累迁太常寺卿。建文帝为皇太孙，一
日坐东角门，谓子澄曰：‘诸王尊属拥重兵，奈何’？对曰：
‘诸王护卫兵才足自守，万一有变，以六师临之，其谁
能支？汉七国非不强，卒底亡灭。大小强弱势不同，而
顺逆之理异也’。”太孙喜曰：“得先生谋，可无虑矣。”比即
位，命子澄兼翰林学士，与齐泰同倚任。谓曰：“先生无
忘东角门之言。”子澄顿首曰：“不敢。”遂与泰谋削诸王。
泰欲先燕，子澄执不可，曰：“周、齐、湘、代、岷诸王，自太祖
时多不法，削之有名。今欲问罪，必先周。周、燕同母弟，
削周是翦燕手足也。”会有言周王橚不法者，遂命曹
国公李景隆往执之，词连代、湘、齐三王。橚至，废为庶
人。幽代王桂于大同，以兵围湘王柏于荆，柏自焚死。
执齐王槫，囚之京师，废岷王楩为庶人。周王之就执
也，下燕议其罪。燕王上书申救，帝览书恻然，谓事莫
如且止。子澄与泰力争之，未决，出相语曰：“上妇人之
仁耳，今事势如此，安可不断！”明日，又入言曰：“周王已
废，所虑独燕耳。不亟图之，使得渐为谋，非计也。去燕
他无足患矣。”帝犹豫曰：“朕即位未久，连黜诸王，若又
削燕，何以自解于天下？”时燕王已疑惧称病，以世子
及两郡王在京，遂称病笃，乞三子归燕。泰即欲收之，
子澄曰：“不可。若收三子，则彼先发有名，且得早为备。
不如遣归，示不疑，乃可袭而取也。”竟遣还。已悔，追之
不及。子澄又请曰：“成大事者不顾小信，先人者制人。
因其称病袭之，不可缓也。”帝曰：“燕王勇而有谋，善用
兵，恐猝难图。”乃止。燕师起，遂以诛泰、子澄为名。帝命
耿炳文为大将，帅师讨燕。炳文败，帝忧之，召问子澄。
子澄对曰：“胜负兵家常事。今天下富盛，兵强食足，区
区一隅，岂能当天下全力！”因荐李景隆代炳，文泰争
之不得。初，景隆妄自负文武才，临行，子澄问以方略，
不知所对，始大忧悔。及景隆屡败，召还，赦不诛。子澄
恸哭请正其罪，帝不听。子澄拊膺曰：“大事去矣。荐景
隆误国，万死不足赎罪。”燕师数胜，解子澄官，已而复
之。及燕兵日南，复谪子澄，密令募兵于外。子澄微服
由太湖至苏州，与知府姚善倡义勤王。善上言：“子澄
才略足捍国难，不宜弃闲远，以快敌人。”乃复召子澄。
未至而京城破，欲与善航海乞兵，善不可。乃就嘉兴
杨任谋举事，为人告，俱被执。子澄至，成祖亲诘问之。
抗辨不屈，磔死，年五十一。族人无少长皆斩，姻党悉
戍边。一子变姓名为田经，遇赦家湖广咸宁。正德中，
进士黄表其后云：“杨任，洪武中由人材起家，历官袁
州知府。时致仕，匿子澄于家，被执磔死。二子礼、益俱
斩，亲属戍边。福王时，赠子澄礼部尚书，谥节愍，任太
仆少卿。”